b'\n_START_ARTICLE_\nKaulinis audinys\n_START_PARAGRAPH_\nKaulinis audinys \xe2\x80\x93 jungiamasis audinys, sudarytas i\xc5\xa1 kaulini\xc5\xb3 l\xc4\x85steli\xc5\xb3 ir kietos mineralizuotos tarpl\xc4\x85stelin\xc4\x97s med\xc5\xbeiagos. \xc5\xa0iame audinyje sukauptos kalcio jon\xc5\xb3 atsargos. Kaulin\xc4\xaf audin\xc4\xaf i\xc5\xa1 i\xc5\xa1or\xc4\x97s dengia netaisyklingojo glaud\xc5\xbeiojo jungiamojo audinio sluoksnis - antkaulis, kaul\xc4\x85 i\xc5\xa1 vidaus dengia vidinis antkaulis - endostas, sudarytas i\xc5\xa1 puriojo kolageninio jungiamojo audinio sluoksnio. \xc5\xa0iuose audiniuose yra osteogenini\xc5\xb3 l\xc4\x85steli\xc5\xb3. Kitos kaulin\xc4\x97s l\xc4\x85stel\xc4\x97s - osteoblastai, osteocitai ir osteoklastai. Osteoblastai i\xc5\xa1skiria kaulinio audinio organinius komponentus, osteocitai - i\xc5\xa1sid\xc4\x97sto subrendusio kaulinio audinio ertm\xc4\x97se, osteoklastai - rezorbuoja ir nuolatos remodeliuoja kaulin\xc4\xaf audin\xc4\xaf._NEWLINE_Pa\xc5\xa1alinus vanden\xc4\xaf ir riebalus, tre\xc4\x8ddal\xc4\xaf kaulo mas\xc4\x97s sudaro organin\xc4\x97s, du tre\xc4\x8ddalius - neorganin\xc4\x97s med\xc5\xbeiagos. Did\xc5\xbeiausia organini\xc5\xb3 med\xc5\xbeiag\xc5\xb3 dalis - kolagenin\xc4\x97s skaidulos, neorganin\xc4\x97s - hidroksiapatit\xc5\xb3 kristal\xc5\xb3 formos, bei magnis, kalcio chloridas, kalis, fluoras, bei kiti._NEWLINE_Kaulo matrica (tarpl\xc4\x85stelin\xc4\x97 med\xc5\xbeiaga) sudaryta i\xc5\xa1 organini\xc5\xb3 ir neorganini\xc5\xb3 element\xc5\xb3. Organin\xc4\x97 dalis - I tipo kolagenas ir pagrindin\xc4\x97 med\xc5\xbeiaga, taip pat proteoglikanai - chondroitinsulfatas ir keratinsulfatas, baltymai - osteokalcinas ir osteopontinas. Neorganin\xc4\x97 dalis - hidroksiapatitas, did\xc5\xbeioji neorganini\xc5\xb3 komponent\xc5\xb3 dalis yra amorfin\xc4\x97.'